
Ma este kigyúlnak a fények: elindul a jubileumi, 10. Zsolnay Fényfesztivál

Ma este kezdetét veszi az ország és Közép-Európa egyik leglátványosabb fényművészeti eseménye: elstartol a 10. Zsolnay Fényfesztivál. Négy éjszakán át, július 2–5. között Pécs történelmi belvárosa és a Zsolnay Negyed egyetlen monumentális, ragyogó szabadtéri fénygalériává alakul. A jubileumi rendezvény idén a világhírű op-art művész, Victor Vasarely előtt tiszteleg, és minden eddiginél lenyűgözőbb interaktív, vizuális élményekkel várja a látogatókat.

A fesztivál nyitányaként csütörtökön este 21.30-kor a Széchenyi téren a brazil–perui Equilibra társulat látványos LIGHTS ON! tűz- és LED-produkciója kapcsolja fel jelképesen a város fényeit, ezt követően pedig megnyílik a teljes Fény Útja mind a 35 helyszíne, amelyen hajnalig barangolhatnak a látogatók.

Ezzel párhuzamosan a Barbakán bástyánál izzó Parázsfészekben a hazai és külföldi tűzzsonglőrök is megkezdik lélegzetelállító produkcióikat.

Pécs ikonikus épületei, terei és utcái ismét különleges fényélmények helyszíneivé válnak. A Fény Útja állomásain nemzetközi és magyar alkotók installációi várják a közönséget: monumentális fényfestések, interaktív alkotások és immerzív audiovizuális terek teszik álomszerűvé a várost.

A tökéletes élmény érdekében a fesztivált „két éjszakás kalandként” érdemes bejárni: egy estét a belváros varázslatos forgatagában tölteni, egyet pedig a Zsolnay Negyed és a Kodály Központ környékére szánni. Idén ugyanis ez utóbbi helyszínek kiemelt szerepet kapnak, és a Fényfesztivál MAX részeként a látogatók több órányi különleges fényélményt fedezhetnek fel a Kodály Központban és a Zsolnay Negyedben. Ilyen például a 24 lézerből épülő Isteni geometria installáció, a fényből szőtt vízesés, vagy a robotikus tükrökkel működő lézerszobrok.

Vasarely szelleme a terekben és a galériákban

A jubileumi évben a fesztivál egyszerre ünnepli saját tizedik születésnapját és tiszteleg Pécs világhírű szülötte, Victor Vasarely előtt, akinek 120. születési évfordulója adja az idei tematika inspirációját.
A tematika lépten-nyomon visszaköszön: a fák lombjára vetített interaktív Vasarely remake-től és a Vasarely 4D immerzív térinstallációtól kezdve a spanyol Juan Fuentes forgó geometriai illúzióján át az interaktív installációig, amely a kézmozdulatainkat alakítja át Vasarely-féle vizuális rendszerré. Az m21 Galériában ráadásul egy monumentális fényművészeti kiállítás is nyílik Percepciós Terek – Hommage á Vasarely by light címmel.

A Székesegyház ismét hatalmas fényvászonná válik

A fesztivál egyik legjobban várt eseménye idén is a Zsolnay Light Art Video Mapping Verseny, amely minden este életre kelti a Pécsi Székesegyház homlokzatát. A nemzetközi versenyben olasz, kínai és bolgár alkotók mutatják be Vasarely inspirálta alkotásaikat, miközben a közönség dönthet arról, ki nyeri el a jubileumi év közönségdíját.

Több mint fény

A Zsolnay Fényfesztivál idén is jóval több, mint fényinstallációk sora. A város utcáit tűzzsonglőrök, akrobaták, marionettművészek, cirkuszi előadók és zenészek népesítik be. A családokat kreatív fénybütyköldék, közösségi workshopok és interaktív programok várják, esténként pedig DJ-k és koncertek gondoskodnak arról, hogy Pécs hajnalig lüktessen.

További információk

A belvárosi szabadtéri programok és a Fény Útja kültéri állomásai ingyenesen látogathatók. A különleges beltéri helyszínek, a Zsolnay Negyed és Kodály Központ a Fényfesztivál MAX karszalaggal tekinthetők meg. 


A részletes program, a helyszínek, a térkép és a jegyvásárlási információk a fesztivál hivatalos oldalán érhetők el: www.fenyfesztival.hu 


Ingyenesen felhasználható képanyagokért, videós vágóanyagokért és interjúegyeztetésért fordulj hozzánk bizalommal!
Sajtókapcsolat és akkreditáció:
Halász Kinga: Telefon: 30/405-6034. E-mail: sajto@zsn.hu
www.fenyfesztival.hu, www.facebook.com/zsolnayfenyfesztival 

